Tiltag, der skal nedsætte svartiden i forbindelse med omfordelingsanmodninger: Visse medlemsstater (Finland, Luxembourg, Malta og Slovenien) har gjort en ekstra indsats for at forkorte svartiden på omfordelingsanmodninger og opfylde målet om to uger.

Østrig, Ungarn og Slovakiet har stadig ikke givet tilsagn. Endvidere overholder en række medlemsstater (Tyskland og Polen) endnu ikke deres pligt i henhold til Rådets afgørelse til hver tredje måned at angive det antal ansøgere, der hurtigt kan omfordeles til deres område. Endelig har de fleste medlemsstater indtil videre ikke givet tilsagn i en størrelsesorden, der svarer til deres tildelinger for hele den periode, som afgørelserne dækker (f.eks. har Kroatien, Den Tjekkiske Republik, Tyskland, Nederlandene, Polen og Spanien kun givet tilsagn om højst 5 % af deres tildeling).

Overordnet set er der ikke sket tilfredsstillende fremskridt med omfordelingen siden den anden rapport om omfordeling og genbosætning. Kommissionen fastsatte i sin første rapport om omfordeling og genbosætning et mål om at omfordele mindst 20 000 mennesker inden medio maj. Der er langt til dette mål i virkeligheden. Kun yderligere 355 personer er blevet omfordelt i rapporteringsperioden, hvormed det samlede antal omfordelte personer hidtil er 1 500 (909 fra Grækenland og 591 fra Italien). Det er stort set de samme medlemsstater som i foregående rapport, der fortsat øger deres omfordelingsindsats, især Grækenland, mens antallet af overførsler fra Italien fortsat er lavt.

Siden den 12. april 2016 er der ankommet 2 581 mennesker til Grækenland. Dette er et klart fald (75 % færre end i den foregående rapporteringsperiode), mens situationen på fastlandet stort set er uændret. Efter lukningen af grænsen mellem Grækenland og Den Tidligere Jugoslaviske Republik Makedonien befinder ca. 46 000 mennesker sig stadig på det græske fastland, og ifølge skøn fra FN's Flygtningehøjkommissariat (UNHCR) har 65 % af disse en af de nationaliteter, som kan komme i betragtning til omfordeling. Siden 12. april er der ankommet 10 242 mennesker til Italien, og det er den samme tendens som i den tilsvarende periode i 2015. De seneste uger er der blevet rapporteret om et stigende antal eritreiske ankomster, herunder uledsagede mindreårige.

Den tredje rapport om omfordeling og genbosætning indeholder en status, der er ajourført i forhold til den seneste rapport af 12. april, og en vurdering af de foranstaltninger, der er truffet af alle relevante interessenter fra den 12. april 2016 til den 13. maj (rapporteringsperioden) for at efterleve de henstillinger, der blev fremsat med henblik på at fremskynde gennemførelsen af omfordelings- og genbosætningsordningen.

Tiltag, der skal forbedre den græske asyltjenestes registreringskapacitet: Den græske asyltjenestes kapacitet til at behandle omfordelingsanmodninger er steget mærkbart i den seneste måned med oprettelsen af blandede teams bestående af registreringspersonale fra den græske asyltjeneste og registreringseksperter fra EASO i Athen, Thessaloniki og Alexandroupoli. Denne kapacitet forventes yderligere styrket i de kommende uger. Den græske asyltjeneste har for nylig ansat yderligere 21 medarbejdere til behandling af omfordelingsanmodninger. Denne stigning vil blive suppleret med et tilsvarende antal ekstra eksperter indsat af EASO. EASO har købt og leveret en ny server til asyltjenestens Dublinkontor, hvilket bevirker en væsentlig forøgelse af tempoet i afsendelsen af omfordelingsanmodninger til medlemsstaterne, idet den nye server kan understøtte flere brugere samtidig.

Tiltag, der skal fremskynde registreringen af migranter: Den græske asyltjeneste planlægger i tæt samarbejde med UNHCR og EASO at udføre en forhåndsregistreringsproces i tre faser i de kommende måneder. Den første fase er rettet mod ca. 35 000 mennesker, der befinder sig i officielle modtagecentre på det græske fastland. Processen skal bidrage til den græske asyltjenestes indsats for at forbedre identificeringen af størstedelen af de irregulære indvandrere, som kan have behov for international beskyttelse på fastlandet (herunder oplysninger om nationalitet, alder og sårbarhed). Processen forventes at befordre og fremskynde den fulde registrering af ansøgninger om international beskyttelse.

Den 21. april iværksatte EASO den femte indkaldelse af eksperter til støtte for omfordelingsordningen i Grækenland og anmodede om mindst 62 eksperter. Hidtil er kun 26 eksperter udpeget af medlemsstaterne til indsættelse (Finland, Frankrig, Litauen, Nederlandene, Rumænien og Sverige). EASO forbereder en væsentlig stigning i støtten til registreringsprocessen, herunder eksperter fra medlemsstaterne, for at befordre den forhåndsregistreringsproces, der skal udføres af Grækenland.

Tiltag, der skal styrke EASO's kapacitet til at støtte Italien og Grækenland: EASO's seneste indkaldelse af eksperter til indsættelse i Italien androg 42 eksperter til perioden fra den 15. april til den 17. juni 2016. Hidtil er der kun tilbudt 27 eksperter (fra Østrig, Bulgarien, Estland, Frankrig, Tyskland, Ungarn, Letland, Malta, Nederlandene, Norge, Slovakiet, Schweiz, Sverige, Rumænien og Det Forenede Kongerige) (ud over endnu seks forventede indsættelser). Der er brug for flere eksperter til at dække det aktuelle driftsbehov i Italien, og en yderligere stigning i behovet må forventes i lyset af den sandsynlige stigning i antal ankomster i sommerperioden.

Tiltag, der skal øge migranters accept af og tillid til ordningen og forebygge tilbagetrækning af ansøgninger: Rumænien er det første land, der har givet information forud for afrejse baseret på den skabelon og vejledning, som tidligere er udarbejdet af Det Europæiske Asylstøttekontor (EASO), og som indeholder de primære elementer til den information forud for afrejse, som medlemsstaterne skal give.

Tiltag, der skal imødegå udfordringer vedrørende omfordeling af sårbare ansøgere, bl.a. uledsagede mindreårige: Ifølge de seneste data fra Eurostat søgte næsten 90 000 uledsagede mindreårige asyl i EU i 2015. Afghanistan (51 % af det samlede antal uledsagede mindreårige), Syrien (16 %) og Eritrea (6 %) var de lande, hvorfra flest uledsagede mindreårige kom for at søge asyl i EU i 2015. Tendensen er fortsat i 2016. Fra den 1. til 30. april ankom 1 824 uledsagede mindreårige til Italien. Selv om det ikke er muligt at kende antallet af ankomster til Grækenland i samme periode, rapporterer det nationale center for social solidaritet (EKKA), at 1 609 uledsagede mindreårige siden begyndelsen af 2016 er blevet henvist til EKKA med henblik på indkvartering. I overensstemmelse med Rådets afgørelser om omfordeling bør medlemsstaterne prioritere omfordelingen af uledsagede mindreårige, der kommer til EU. Siden 12. april er ingen uledsagede mindreårige blevet omfordelt. Imidlertid forventes otte uledsagede mindreårige at blive omfordelt fra Grækenland til Finland, én til Portugal og to til Luxembourg i de kommende uger. I rapporteringsperioden har Malta og Belgien fulgt Kommissionens opfordring til at øge antallet af pladser til uledsagede mindreårige. Som led i sit nye tilsagn til Grækenland og Italien har Malta tilbudt 12 pladser i denne kategori til sårbare ansøgere (seks fra Italien og seks fra Grækenland). Som led i sit nye tilsagn til Grækenland har Belgien tilbudt 10 pladser i denne kategori til sårbare ansøgere.

Modsat fortsætter Den Tjekkiske Republik, Bulgarien og Estland med at afvise omfordelingsanmodninger, enten uden at give en behørig begrundelse eller med andre begrundelser end dem, der er specificeret i Rådets afgørelser om omfordeling. Desuden fortsætter Polen med de facto at suspendere omfordelingsproceduren.

Samlet set, som vist i diagrammet, er den græske asyltjenestes kapacitet til at registrere og fremsende omfordelingsanmodninger løbende blevet øget. Selv om stigningen i antal registreringer er blevet modsvaret af en tilsvarende stigning i antal tilsagn, stiger kapaciteten til at fremsende omfordelingsanmodninger meget hurtigere end svarene fra tilflytningsmedlemsstaterne. Denne forskel i tempoet kan blive en væsentlig flaskehals i opfølgningen på forhåndsregistreringsprocessen.

Tiltag, der skal forbedre koordineringen og forkorte svartiden på omfordelingsanmodninger: Standardprocedurerne for hotspottene mangler endnu at blive vedtaget, så der kan tages hensyn til erklæringen fra EU og Tyrkiet. Kommissionen, den græske asyltjeneste, UNHCR, EASO og IOM har i fællesskab udarbejdet en protokol for omfordeling med det formål at sikre en hurtig gennemførelse af omfordelingsproceduren. Protokollen beskriver hver aktørs opgave og fastsætter specifikke tidsfrister for hvert skridt i arbejdsgangen vedrørende omfordeling, herunder svartider fra tilflytningsmedlemsstaterne, for at fremskynde omfordelingen. Protokollen blev drøftet med medlemsstaternes forbindelsesofficerer i Athen den 26. april. Den skal nu godkendes hurtigst muligt og senest på det næste møde for forbindelsesofficerer i Athen primo juni.

Tiltag, der skal forbedre modtagelseskapaciteten i Grækenland: Pr. 13. maj er den samlede modtagelseskapacitet i Grækenland 47 400 pladser. Af de 20 000 pladser, som UNHCR har forpligtet sig til i henhold til lejeordningen i december 2015, var der pr. 11. maj 5 368 ledige pladser, herunder 2 514 pladser i hoteller/hele bygninger, 1 789 pladser i lejligheder, 875 pladser i Lagadikia-centret, 120 pladser i værtsfamilier og 70 pladser i særlige faciliteter for uledsagede mindreårige. I henhold til denne ordning planlægger UNHCR at stille i alt 6 000 pladser til rådighed i omfordelingscentre, som skal huse alle fuldt registrerede omfordelingsansøgere. Pr. 13. maj var der allerede 875 ledige pladser i Lagadikia-centret, og 723 migranter var allerede indkvarteret. Det drøftes løbende mellem UNHCR og de græske myndigheder, hvordan der skaffes mere plads til opførelse af særlige omfordelingscentre, især i Attica-regionen.

UNHCR har forpligtet sig til at transportere alle, der ansøger om international beskyttelse, hvis omfordelingsanmodninger er blevet accepteret af tilflytningsmedlemsstaterne, til faciliteter, der drives med støtte fra UNHCR i Athen i fasen forud for afrejse. Denne udvikling forventes at gøre arbejdsgangen vedrørende omfordeling væsentlig mere effektiv.

Italien

Tiltag, der skal gøre hotspottene fuldt operationelle: På nuværende tidspunkt er hotspottene i Pozzallo, Lampedusa, Trapani og Taranto operationelle. I Pozzallo er der brug for mere anlægsarbejde for at forbedre funktionaliteten og arbejdsvilkårene på hotspottet yderligere. I Taranto bør hegnet rundt om faciliteten forhøjes, og der bør installeres airconditioning for at sikre ordentlig forvaltning af migrationsstrømme på hotspottet. Med de rekordmange ankomster de seneste dage står det klart, at den tilgængelige kapacitet i de operationelle hotspots ikke ville være tilstrækkelig til sommermånederne. Som følge heraf har Italien identificeret flere hotspotplaceringer, der bør blive åbnet i løbet af sommeren.

Da et stort antal ilandsætninger foregår uden for de aktuelle hotspotområder, bør de italienske myndigheder fremskynde oprettelsen af mobile hotspots. I den forbindelse er de italienske myndigheder ved at lægge sidste hånd på oprettelse af mobile hotspots, som bør kunne sættes i drift inden sommeren. De italienske myndigheder drøfter i øjeblikket indkøb og idriftsættelse af en række faciliteter i de berørte havne med Frontex. Desuden er standardprocedurerne for hotspottene blevet færdigudarbejdet og skal snart rundsendes til de relevante lokale myndigheder og interessenter.

Tiltag, der skal forbedre koordineringen: EU's Taskforce for Regionale Strategiers (EURTF's) nye lokaliteter i Catania har været operationelle siden 27. april 2016. I samarbejde med det italienske indenrigsministerium forbereder EASO et kapacitetsopbygningsseminar om omfordeling, der skal tilbydes lokale aktører (questure og prefetture) for at bidrage til effektiv og konsekvent behandling af omfordelingssager. Generelt anbefales det endvidere at udpege et fokuspunkt for hvert hotspot, der kan fungere som modpart for de agenturer, der er involveret i operationerne, og forberede beredskabsplaner på hvert hotspot for yderligere skift og kapacitet til at registrere migranter i sommermånederne.

Tiltag, der skal forbedre modtagelses- og behandlingskapaciteten i Italien: Som led i indsatsen for at strømline omfordelingen og sikre, at der er yderligere pladser til rådighed i de særlige regionale centre, flytter indenrigsministeriet migranter fra sådanne centre og indretter yderligere centre. Ledig modtagelseskapacitet i anden linje til både omfordelingsansøgere og normale asylansøgere kunne være en udfordring i sommermånederne og kan blive en hindring for hurtigt fungerende hotspots. Forarbejdet til at iværksætte en udbudsprocedure for indkøb af flyvninger til at transportere migranter på italiensk område væk fra ankomststederne bør afsluttes så hurtigt som muligt.

Tiltag, der skal imødegå udfordringer vedrørende omfordeling af sårbare ansøgere og uledsagede mindreårige: Der er afholdt yderligere møder med indenrigsministeriet om fastlæggelse af procedurer for omfordeling af uledsagede mindreårige, men de er endnu ikke afsluttet. I de kommende uger bør der igangsættes særlige pilotprojekter for at sikre aldersvurderingskompetencer på udvalgte hotspots. Det anbefales også at sikre yderligere kapacitet til behandling af ofre for tortur og menneskehandel for at sikre hensigtsmæssig indkvartering.